b'\n_START_ARTICLE_\nSirmijos karalyst\xc4\x97\n_START_SECTION_\nIstorija\n_START_PARAGRAPH_\nSerbijos karalius Stefanas Uro\xc5\xa1as I buvo pirmasis, kuris nukariavo Ma\xc4\x8dvos region\xc4\x85 i\xc5\xa1 Vengrijos ir prijung\xc4\x97 j\xc4\xaf prie savo valstyb\xc4\x97s. V\xc4\x97lesniu susitarimu Vengrija v\xc4\x97l atgavo savo valdas, o Stefano Uro\xc5\xa1o s\xc5\xabnus Stefanas Dragutinas buvo apvesdintas u\xc5\xbe Vengrijos karaliaus dukters Kotrynos._NEWLINE_1276 m. Stefanas Dragutinas tapo Serbijos karaliumi, ta\xc4\x8diau 1282 m. d\xc4\x97l silpnos sveikatos atidav\xc4\x97 sost\xc4\x85 savo broliui Milutinui, sau pasilikdamas tik Podrinj\xc4\x99 karalyst\xc4\x97s \xc5\xa1iauriniame pakra\xc5\xa1tyje. Ta\xc4\x8diau 1284 m. apvesdin\xc4\x99s savo s\xc5\xabn\xc5\xb3 Vladislov\xc4\x85 u\xc5\xbe Vengrijos karaliaus giminait\xc4\x97s Konstancos, gavo valdyti tris Vengrijos banatus gretimais: Ma\xc4\x8dv\xc4\x85, Sol\xc4\xaf, Usor\xc4\x85, kurie visi sudar\xc4\x97 \xc5\xbeemutin\xc4\x99 Sirmij\xc4\x85 (Srem\xc4\x85). I\xc5\xa1 prad\xc5\xbei\xc5\xb3 jis vald\xc4\x97 kaip Vengrijos vasalas, ta\xc4\x8diau Vengrijoje kilus vidinei krizei, jis tapo visi\xc5\xa1kai nepriklausomas. Yra teigini\xc5\xb3, kad kur\xc4\xaf laik\xc4\x85 jis vald\xc4\x97 ir teritorijas \xc4\xaf \xc5\xa1iaur\xc4\x99 nuo Savos, t. y. Auk\xc5\xa1tutin\xc4\xaf Srem\xc4\x85. Karalyst\xc4\x97s sostin\xc4\x97 buvo Debrcas, bet v\xc4\x97liau valdovo rezidencija perkelta \xc4\xaf Belgrad\xc4\x85._NEWLINE_Sudar\xc4\x99s s\xc4\x85jung\xc4\x85 su Milutinu, Dragutinas i\xc5\xa1pl\xc4\x97t\xc4\x97 teritorijas \xc4\xaf rytus, i\xc5\xa1 Bulgarijos paver\xc5\xbedamas Brani\xc4\x8devo ir Ku\xc4\x8devo regionus. V\xc4\x97liau jis susipyko su broliu, nes \xc5\xa1is nenor\xc4\x97jo atiduoti sosto Dragutino s\xc5\xabnui Vladislovui. Tai suk\xc4\x97l\xc4\x97 karinius konfliktus tarp dviej\xc5\xb3 serbi\xc5\xa1k\xc5\xb3 karalys\xc4\x8di\xc5\xb3, kurie baig\xc4\x97si 1313 m., Dragutinui susitaikius su likimu. Jam mirus 1316 m., jo s\xc5\xabnus paveld\xc4\x97jo Sirmij\xc4\x85._NEWLINE_I\xc5\xa1 karto po brolio mirties Milutinas u\xc5\xbepuol\xc4\x97 Sirmij\xc4\x85, nugal\xc4\x97jo j\xc4\x85 ir \xc4\xafkalino Vladislov\xc4\x85. Tik 1321 m. mirus d\xc4\x97dei, Vladislovas buvo i\xc5\xa1laisvintas ir gr\xc4\xaf\xc5\xbeo \xc4\xaf sost\xc4\x85. Jis vald\xc4\x97 gaudamas param\xc4\x85 i\xc5\xa1 Vengrijos, Bulgarijos ir Bosnijos savo kovoje prie\xc5\xa1 Serbij\xc4\x85, tuo metu valdom\xc4\x85 pusbrolio Stefano De\xc4\x8danskio. Po eilinio pralaim\xc4\x97jimo 1324 m. Vladislovas pasitrauk\xc4\x97 \xc4\xaf Vengrij\xc4\x85. Jo karalyst\xc4\x97s vakarines dalis pa\xc4\x97m\xc4\x97 Bosnija, o likusios teritorijos atiteko Serbijai.'